CELEX: 32021D2180
Language: sk
Date: 2021-09-28 00:00:00
Title: Rozhodnutie Rady (EÚ) 2021/2180 z 28. septembra 2021 o pozícii, ktorá sa má v mene Európskej únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o spoločné stanovisko k dočasnému zníženiu minimálnej platby v hotovosti

10.12.2021   
               
               
                  SK
               
               
                  Úradný vestník Európskej únie
               
               
                  L 443/73
               
            
         ROZHODNUTIE RADY (EÚ) 2021/2180
         z 28. septembra 2021
         o pozícii, ktorá sa má v mene Európskej únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o spoločné stanovisko k dočasnému zníženiu minimálnej platby v hotovosti
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Usmernenia uvedené v Dohode o štátom podporovaných vývozných úveroch (ďalej len „dohoda“) boli transponované, a teda sa stali v Európskej únii právne záväznými na základe nariadenia Európskeho parlamentu a Rady (EÚ) č. 1233/2011 (1).
                  
               
                     (2)
                  
                  
                     Účastníci dohody (ďalej len „účastníci“) majú písomným postupom rozhodnúť o návrhu Európskej únie na spoločné stanovisko v súlade s kapitolou IV oddielom 5 dohody s cieľom umožniť dočasné zníženie minimálnej platby v hotovosti požadovanej podľa článku 11 písm. a) dohody (ďalej len „navrhované spoločné stanovisko“) vzhľadom na súčasný hospodársky pokles v dôsledku pandémie ochorenia COVID-19.
                  
               
                     (3)
                  
                  
                     Navrhovaným spoločným stanoviskom by sa na obdobie 12 mesiacov verejným kupujúcim v krajinách s nízkymi a strednými príjmami, ktorí nakupujú tovar a služby, na ktoré sa poskytuje štátom podporovaný vývozný úver, umožnilo uhradiť platbu v hotovosti vo výške minimálne 5 % hodnoty vývoznej zmluvy namiesto 15 %, ako sa vyžaduje v článku 11 písm. a) dohody. Znamenalo by to však, že počas toho istého obdobia sa limit maximálnej štátnej podpory, ktorú účastníci môžu poskytnúť podľa článku 11 písm. c) dohody, zvýši z 85 % na 95 % hodnoty vývoznej zmluvy.
                  
               
                     (4)
                  
                  
                     Toto výnimočné opatrenie je potrebné na to, aby bolo možné reagovať na hospodársky pokles v dôsledku sanitárnej krízy spôsobenej pandémiou ochorenia COVID-19 a zmierniť závažný vplyv krízy na realizáciu dôležitých projektov výrobným odvetvím Únie v krajinách s nízkymi a strednými príjmami.
                  
               
                     (5)
                  
                  
                     Je vhodné stanoviť pozíciu k navrhovanému spoločnému stanovisku, ktorá sa má zaujať v mene Únie v písomnom postupe účastníkov, keďže navrhované spoločné stanovisko, keď sa prijme, bude môcť rozhodným spôsobom ovplyvniť obsah práva Únie na základe nariadenia Európskeho parlamentu a Rady (EÚ) č. 1233/2011,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o návrh spoločného stanoviska k dočasnému zníženiu minimálnej platby v hotovosti, je založená na predbežnom návrhu Európskej únie na spoločné stanovisko (2).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 28. septembra 2021
            
               
                  Za Komisiu
               
               
                  predseda
               
               S. KUSTEC
            
         
         
            (1)  Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).
         
            (2)  Pozrite dokument ST11591/21 na http://register.consilium.europa.eu.